VSM Sklep I Cp 903/2024
Sodna praksa višjih sodišč, 2025-02-04

Milena Šteharnik (preds.), Mirjana Klobasa (poroč.), Alenka Zgubič

dedna izjava - odpoved dediščini - preklic dedne izjave - nepreklicna izjava

Zapuščina pokojnega preide po samem zakonu na njegove dediče že v trenutku njegove smrti (132. člen ZD). Dedič se lahko odpove dediščini z izjavo, ki jo poda sodišču do konca zapuščinske obravnave v skladu s prvim odstavkom 133. člena ZD. Če tega ne stori, se šteje, da je dediščino sprejel. Izjava o odpovedi dediščine ali sprejemu dediščine se ne more preklicati (prvi odstavek 138. člena ZD).

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom spremenilo sklep o dedovanju Okrajnega sodišča v Mariboru II D 1458/2021 z dne 3. 4. 2024, in sicer tako, da v I. točki izreka sedaj glasi: "po zapustnikovem bratu A. A., ki je umrl pred zapustnico njegovi potomci: 9. zap. nečak B. B., rojen ...1949, stanujoč (naslov 1), deduje 1/8 zapuščine". Zapustnikova nečakinja C. C. se je s pisno dedno izjavo dedovanju odpovedala (I. točka izreka). V II. točki izreka je odločilo, da ostane sklep o dedovanju z dne 3. 4. 2024 v preostalem delu nespremenjen.

2. Zoper sprejeto odločitev se pritožuje C. C. Navaja, da svojo izjavo dopolnjuje, saj se želi svojemu delu dediščine odpovedati v korist D. D., rojenega ...1944, in ne v korist kogarkoli drugega. V korist dediča B. B. se namreč nikoli ni odpovedala, zato je odločitev sodišča arbitrarna in bi jo sodišče prve stopnje moralo pozvati, v čigavo korist se odpoveduje dediščini.

4. Zapuščina pokojnega preide po samem zakonu na njegove dediče že v trenutku njegove smrti (132. člen Zakona o dedovanju - v nadaljevanju ZD). Dedič se lahko odpove dediščini z izjavo, ki jo poda sodišču do konca zapuščinske obravnave v skladu s prvim odstavkom 133. člena ZD. Če tega ne stori, se šteje, da je dediščino sprejel. Izjava o odpovedi dediščine ali sprejemu dediščine se ne more preklicati (prvi odstavek 138. člena ZD).

5. V predmetni zapuščinski zadevi je sodišče prve stopnje dediče po pokojni E. E. razglasilo s sklepom z dne 3. 4. 2024. Ker je po pokojni E. E., kot dedič nastopal A. A., ki je umrl pred zapustnico, sta v njegovo dedno pravico vstopila zapustnikova otroka oz. nečaka pokojne E. E. B. B. in C. C., ki dedujeta vsak 1/16 zapuščine.

6. Po izdaji sklepa o dedovanju je dedinja C. C. podala dedno izjavo, da se v svojem imenu in v imenu potomcev nepogojno odpoveduje dediščini, ki ji gre po zakonu.

7. V skladu s 173. členom ZD je sodišče prve stopnje s sedaj izpodbijanim sklepom spremenilo svoj prejšnji sklep, saj s slednjim niso prizadete pravice drugih oseb, ki se opirajo na ta sklep. Glede na dedno izjavo nečakinje C. C., ki se je dedovanju odpovedala, je sodišče prve stopnje pravilno odločilo, da njen dedni delež priraste k deležu B. B., saj sta dedovala na podlagi vstopne pravice po pokojnem A. A., ki je po pokojni dedoval 1/8 zapuščine.

8. Pritožnica je podala dedno izjavo, ki je nepreklicna (na kar je bila pravilno opozorjena), zato je sodišče prve stopnje pravilno odločilo, da je njen dedni delež prirasel k dednemu deležu A. A.

9. Glede na obrazloženo, ker sodišče prve stopnje uradoma upoštevnih procesnih ali materialnopravnih kršitev ni storilo, je pritožbo kot neutemeljeno zavrnilo in izpodbijani sklep potrdilo (2. točka 365. člena Zakona o pravdnem postopku - ZPP v zvezi s 163. členom ZD).

Zakon o dedovanju (1976) - ZD  - člen 132, 133, 138, 138/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.